Trump varoitti Iranin hallintoa surmaamasta mielenosoittajia.

Iranin pääkaupungissa Teheranissa järjestettiin jälleen sunnuntaina mielenosoitus oman maan hallintoa vastaan ukrainalaisen matkustajakoneen alasampumisen takia. Koneessa oli 176 ihmistä, jotka kaikki kuolivat. Suurin osa heistä oli iranilaisia tai kanadalaisia.

Mielenosoituksia oli myös muissa Iranin kaupungeissa, kertoi BBC.

Ihmisten osanottoa protesteihin ei estänyt edes se, että kaduille on määrätty mellakkapoliiseja, vallankumouskaartin jäseniä sekä siviiliasuisia turvallisuusviranomaisia.

Videokuvissa näkyi myös symbolinen ele, jolla ihmiset vastustivat valtion propagandaa. Opiskelijat nimittäin eivät suostuneet kävelemään kadun pintaan maalattujen Yhdysvaltain ja Israelin lippujen yli Shahid Beheshti -yliopiston luona Teheranissa.

Joissakin sosiaalisen median otoksissa saattoi kuulla ihmisten huutavan hallinnon vastaisia iskulauseita, kuten "He valehtelevat, että vihollisemme olisi Amerikka, vihollisemme on täällä".

Ukrainalainen matkustajakone syöksyi maahan Teheranin lähellä keskiviikkona. Iranin omat asevoimat myönsivät ampuneensa koneen alas vahingossa.

Trump sanoi Yhdysvaltojen tarkkailevan Iranin johtajia

Yhdysvaltain presidentti Donald Trump varoitti Iranin hallintoa surmaamasta mielenosoittajia. Twitterissä Trump sanoi maailman ja Yhdysvaltojen katseiden kohdistuvan Iranin johtajiin.

Televisioyhtiö CBS:n haastattelussa Yhdysvaltain puolustusministeri Mark Esper puolestaan sanoi Yhdysvaltain tahtovan edelleen pitää yllä yhteyksiä Iranin johtajiin.

– Voimme istua alas ja keskustella ilman ennakkoehtoja uudesta keinosta mennä eteenpäin ja askeleista, joilla Iranista tulisi normaalimpi valtio, Esper sanoi CBS:n ohjelmassa Face the Nation.

Qatar ja Iran ovat yhtä mieltä siitä, että liennytys on ainoa ratkaisu alueen jännitteiden purkamiseksi. Asiasta kertoi Qatarin emiiri Sheikh Tamim bin Hamad al-Thani tavattuaan Iranin presidentin Hasan Ruhanin Teheranissa sunnuntaina.

Emiirin mukaan vierailu osui alueella kriittiseen ajanjaksoon. Neuvotteluissa todettiin, että ainoa ratkaisu kriisiin ovat liennytys ja vuoropuhelu, emiiri sanoi tiedotustilaisuudessa.

Iranin korkein johtaja, ajatollah Ali Khamenei puolestaan kehotti alueen valtioita vahvistamaan siteitään, jotta Yhdysvaltojen ja sen liittolaisten läsnäolon aiheuttamasta sekasorrosta selvittäisiin.

Kolme Euroopan maata kehotti Irania noudattamaan täysin ydinsopimusta

Ranska, Saksa ja Britannia kehottivat sunnuntaina Irania palaamaan täysin vuonna 2015 solmittuun Iranin ydinsopimukseen.

– Olemme ilmaisseet huolemme niistä Iranin toimista, joilla se on loukannut sitoumuksiaan heinäkuusta 2019 lähtien. Nämä toimet täytyy perua, maat sanoivat lausunnossaan.

Heinäkuussa Iran kertoi käynnistävänsä raskasvesireaktorinsa uudelleen. Toukokuussa Iran puolestaan kertoi, että se lakkaa toistaiseksi noudattamasta rajoituksia, jotka koskevat rikastettua uraania ja raskaan veden varastoja. Aiemmin tässä kuussa Iran ilmoitti jatkavansa etääntymistä ydinsopimuksen tavoitteista. Maan mukaan tämä tulee koskemaan rajoituksia maalle sallittujen sentrifugien määrästä.

Vuonna 2015 sovitussa ydinsopimuksessa Iran sitoutui muun muassa rajoittamaan rikastamansa uraanin määrää. Vastineeksi sopimuksen muut osapuolet luopuivat suuresta osasta Iranin-vastaisia talouspakotteita.

Yhdysvallat irtisanoutui Iranin ydinsopimuksesta vuonna 2018. Se on myös määrännyt Iranille uusia pakotteita viimeksi perjantaina.